Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 2 Pv 120/12/7702	Humenné, 22.1.2013
EEČ : 2-55-14-2013

U Z N E S E N I E

Trestná vec:	obvinený XXXXX 
Prečin:	prečin  zanedbania povinnej výživy podľa § 207 ods. 1  Tr. zák.

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
                                                                                       ž e 

ako otec mal. XXXXX, nar. 09.09.2002 aj napriek tomu, že mu povinnosť prispievať na výživu dieťaťa vyplýva priamo zo zákona o rodine vo výške rovnajúcej sa 30% zo životného minima a rozsudkom Okresného súdu v Humennom sp. zn. 15 P 182/2012 zo dňa 09.09.2012 bol zaviazaný prispievať na jeho výživu sumou 100,- € mesačne do rúk matke dieťaťa XXXXX, od 01.01.2011 do 31.12.2012 si v Humennom  túto svoju povinnosť pravidelne a v určených sumách neplnil aj napriek tomu, že vzhľadom na svoje možnosti a schopnosti  na výživu dieťaťa  prispievať mohol a tak za uvedené obdobie dlhoval na výživnom sumu 694,28 €, z a s t a v u j e ,  pretože  zanikla trestnosť činu.   

Odôvodnenie:
Poverený príslušník PZ Obvodného oddelenia PZ v Humennom  uznesením  sp. zn. ORP-110/HE-HE-2012 zo dňa 22.02.2012 začal trestné stíhanie a uznesením tej istej spisovej značky zo dňa 21.03.2012 vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák..

	V období od 06.04.2012 do 17.12.2012 bolo trestné stíhanie prerušené pre neprítomnosť obvineného.
	
	XXXXX sa mal trestného činu dopustiť tak, ako je to uvedené vo výrokovej časti tohto uznesenia.

	V priebehu vyšetrovania bol vypočutý obvinený XXXXX, ktorý uviedol, že v predchádzajúcom období bol nezamestnaný, pričom v mesiaci júl 2011 odcestoval za prácou na Island, kde príležitostne pracuje doposiaľ. Do miesta trvalého bydliska pricestoval dňa 11.12.2012, pričom bývalej manželke, s ktorou bol rozvedený v roku 2012, dlhoval sumu 694,28 € do konca mesiaca december 2012. Dňa 17.12.2012 bývalej manželke osobne odovzdal sumu 694,28 €, čím vyplatil dlh na výživnom do konca mesiaca december 2012. Ihneď začiatkom roku 2013 opäť cestuje na Island, pričom sa bude snažiť na výživu svojho syna Filipa riadne a v určenej sume prispievať. 

	Vo veci bola vypočutá matka maloletého XXXXX, ktorá uviedla, že jej manželstvo s XXXXX bolo rozvedené, pričom maloletý syn XXXXX bol zverený do jej výchovy a otec dieťaťa bol zaviazaný prispievať na jeho výživu sumou 100,- € mesačne. Otec dieťaťa na výživu svojho syna riadne neprispieva od mesiaca január 2011, čím jej celkovej dlhuje sumu 694,28 €. Od januára 2011 z miesta trvalého bydliska odcestoval a vrátil sa domov okolo 10.12.2012. Dozvedela sa, že bol na Islande, kde pravdepodobne pracoval. Dňa 17.12.2012 jej osobne odovzdal sumu 694,28 €, čím vyrovnal výživné do konca mesiaca december 2012.
	V čase neplatenia výživného maloletý netrpel núdzou, pretože ona pracuje v zahraničí, konkrétne vo Švajčiarsku a snažila sa zabezpečiť všetko, čo dieťa potrebuje. V čase jej neprítomnosti sa o dieťa stará jej matka.   

	Z rozsudku Okresného súdu v Humennom sp. zn. 15 P 182/2012 zo dňa 09.11.2012 vyplýva, že manželstvo účastníkov XXXXX a XXXXX bolo rozvedené. XXXXX bol zverený do výchovy matke, pričom otec bol zaviazaný prispievať na jeho výživu sumou 100,- € mesačne. 

	Podľa § 207 ods. 1  Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky.

	Podľa § 86 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Vzhľadom na to, že obvinený povinnosť prispievať na výživu maloletého dodatočne splnil a neplatenie výživného nemalo trvalo nepriaznivé následky na výchovu a výživu maloletého bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  od jeho oznámenia na Krajskú prokuratúru v Prešove prostredníctvom tunajšej okresnej prokuratúry. 
 Sťažnosť má odkladný účinok. (§ 185 a nasl. Tr. por.)                                                                                                                     

JUDr. Valéria Práznovská
prokurátorka